OZNÁMENIE KOMISIE RADE Finančné informácie o Európskom rozvojovom fonde /* COM/2013/0346 final */





OZNÁMENIE KOMISIE RADE Finančné informácie o Európskom rozvojovom fonde 1. Úvod V súlade s článkom 7 ods. 3 vnútornej dohody[1] a článkom 57 ods. 3 a 4 nariadenia o rozpočtových pravidlách 10. ERF[2] Komisia v tomto dokumente uvádza odhady záväzkov, platieb a príspevkov na rozpočtové roky 2013 a 2014 so zreteľom na prognózy Európskej investičnej banky (EIB) týkajúce sa investičného nástroja. V tomto dokumente sa stanovuje finančné plnenie ERF (8. až 10.) na rok 2012 a prognózy jeho plnenia v rokoch 2013 až 2014. Členské štáty uhrádzajú príspevky na nástroje, ktoré v rámci 9. a 10. ERF spravuje Európska investičná banka (investičný nástroj a bonifikácia úrokov), priamo EIB. Príspevky na všetky ostatné nástroje vrátane starých nástrojov, ktoré spravuje EIB (rizikový kapitál a bonifikácia úrokov), sa uhrádzajú Komisii. 2. Úvod Komisia a EIB aktualizovali svoje prognózy záväzkov a platieb pre jednotlivé krajiny AKT[3] a ZKÚ[4] na rozpočtové roky 2013 a 2014. Najmä prognózy platieb boli zostavené tak, aby členským štátom umožnili čo najpresnejšie stanoviť, aké sumy musia vyčleniť vo svojich štátnych rozpočtoch, a zároveň zabezpečiť, aby mal ERF k dispozícii dostatočný objem finančných prostriedkov a vyhol sa problémom súvisiacim s nedostatkom likvidity. V súlade s článkom 7 vnútornej dohody o 10. ERF[5] a článkom 57 ods. 5 nariadenia o rozpočtových pravidlách[6] sa prognózy uvedené v tomto dokumente budú aktualizovať v oznámení v októbri 2013. Nasledujúci graf poskytuje všeobecný trend vývoja záväzkov a platieb vrátane odhadov na roky 2013 – 2014 (Komisia a EIB). Hrubé záväzky a platby: vývoj v rokoch 1999 – 2014 (v miliónoch EUR)[7] Stav plnenia európskych rozvojových fondov k 31. decembru 2012 (záväzky, platby a finančná situácia) V prílohách 1, 2 a 3 sú uvedené skutočné záväzky, platby a finančná situácia zaznamenané v roku 2012, ich porovnanie s prognózami z októbra 2012[8]. 3. Finančné prognózy na roky 2013 – 2014 Údaje uvedené v tejto tabuľke sú aktualizované podľa najnovších prognóz. 4. Odhady finančného plnenia na roky 2013 a 2014 Aktualizované prognózy sa uvádzajú v prílohách 1 až 3. V aktualizovaných prognózach na rok 2013 sa potvrdzujú pokladničné potreby a príspevky členských štátov do ERF v roku 2013, ako o nich rozhodla Rada v októbri 2012[9], a to vo výške 3 100 miliónov pre Komisiu a 250 miliónov pre EIB (pozri prílohu 4, v ktorej je uvedené podrobné rozdelenie požiadaviek na príspevky v roku 2013). Na rok 2014 sa predpokladá strop príspevkov členských štátov vo výške 2 950 mil. EUR pre Komisiu a 360 mil. EUR pre EIB. Je potrebné zdôrazniť, že tieto údaje sú len predbežnou prognózou, ku ktorej treba pristupovať opatrne. Komisia a EIB predložia nové presnejšie prognózy na jeseň. Tieto odhady budú uvedené v oznámení v októbri. [1] Vnútorná dohoda medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s dohodou o partnerstve AKT-ES, a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o ES; Ú. v. EÚ L 247, 9.9.2006, s. 32. [2] Nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond. [3] Africké, karibské a tichomorské štáty. [4] Zámorské krajiny a územia. [5] Ú. v. EÚ L 247, 9.9.2006, s. 32. [6] Nariadenie Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond. [7] V rokoch 2013 – 2014 ide o predpokladané sumy. [8] COM(2012) 610. [9] Rozhodnutie Rady z 19. novembra 2012, dokument Rady č. 15526/12.